|  |
| --- |
| Tlačová správa |

# Pripomíname si Medzinárodný deň vodiacich psov

**Posledná aprílová streda už každoročne patrí Medzinárodnému dňu vodiacich psov. Pre nevidiacich znamenajú pomoc, asistenciu, často i most k priateľom či novým známym. Únia nevidiacich a slabozrakých Slovenska (ÚNSS) zastrešuje od roku 2004 zbierku Štvornohé oči, ktorá pomáha dofinancovať prípravu klientov na život s vodiacim psom.**

Mottom zbierky je citát Brucea Johnstona: **„Viesť nevidiacu osobu je možno náročnejšia práca, akú ľudský tvor vyžaduje od akéhokoľvek zvieraťa.“**

Vzťah vodiaci pes a jeho pán býva veľmi silný. Majiteľ sa musí na svojho štvornohého priateľa maximálne spoľahnúť a pes musí byť dokonale vyškolený. „Výchovu vodiacich psov zabezpečuje napríklad občianske združenie Psi na život, v ktorom pracujú skúsené inštruktorky starajúce sa o to, aby vodiace či asistenčné psi zvládli všetko, čo je potrebné. V rámci našej organizácie sa zasa staráme o to, aby na súžitie so psom boli pripravení aj naši klienti. Učíme ich samostatnú chôdzu s bielou palicou a následne pohyb s vodiacim psom,“ hovorí Tatiana Winterová, riaditeľka ÚNSS.

Finančné zabezpečenie kurzov priestorovej orientácie pre klientov, ktorí prišli o zrak a potrebujú znovu začať plnohodnotne fungovať je podporené aj vďaka finančným darom zo zbierky Štvornohé oči. Po Slovensku spravuje ÚNSS 81 pokladničiek – makiet vodiaceho psa s dvomi šteniatkami. 64 z nich môžu darcovia nájsť v prevádzkach spoločnosti BILLA. „S Úniou nevidiacich a slabozrakých Slovenska spolupracujeme na mnohých projektoch a sme radi, že môžeme podporiť zbierku Štvornohé oči umiestením pokladničiek v našich prevádzkach. Jedny z najvyšších výnosov sa pravidelne nachádzajú práve v nich, čo je pre nás jasným signálom, že to bolo správne rozhodnutie,“ konštatuje Jana Gregorovičová, senior CSR špecialista spoločnosti BILLA.

Žiaľ, následky pandémie sa odrazili vo výsledku minuloročného výnosu zbierky. Hrubý výnos dosiahol necelých devätnásť tisíc, presná suma je 18 944,53 eur. Oproti predošlému roku sa znížil takmer o desaťtisíc eur. „Predpokladáme, že za výsledkom je náročný rok, ktorý máme za sebou. Aj keď je väčšina pokladničiek umiestnená v obchodoch s potravinami, ktoré neboli zatvorené, mnoho ľudí má existenčné problémy a na darovanie im zrejme peniaze neostali. Hoci je výnos nižší sme zaň, samozrejme, veľmi vďační,“ uzatvára Tatiana Winterová.

## Na konto verejnej zbierky Štvornohé oči je možné prispieť:

* vložením dobrovoľného príspevku do pokladničiek v tvare vodiaceho psa
* zaslaním ľubovoľného príspevku na účet verejnej zbierky:
**SK12 0200 0000 0021 4843 5659**

-----------------------------------------------------------------------------------------------------------------

**Únia nevidiacich a slabozrakých Slovenska** (ÚNSS) je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 3 200 členov združených v 56 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. Patrí k najväčším a najstarším občianskym združeniam v Slovenskej republike. [www.unss.sk](http://www.unss.sk)

**Kontakt:**

Eliška Fričovská, PR manažérka ÚNSS

Tel.: 0911 496 629

e-mail: fricovska@unss.sk

[www.unss.sk](http://www.unss.sk)